text: Håndgranat lukkede politistation
  10 oktober 2016 kl. 12.51
  En indleveret håndgranat tvang politiet til at lukke stationen ned og tilkalde militærets bomberyddere. Nu er stationen igen åben.
  Både politistationen og Ringridervej i Sønderborg blev mandag eftermiddag afspærret efter en håndgranat blev indleveret på stationen.
  Politiet tilkaldte derfor militærets bomberyddere til at få håndgranaten sikkert fjernet.
  - Håndgranaten blev fundet under rydningen af en bolig og blev fredeligt indleveret på stationen, men af sikkerhedsmæssige grunde har vi afspærret stationen indtil bomberydderne kommer, siger Ivan Gohr Jensen fra Syd- og Sønderjyllands Politi til TV SYD.
  Han understreger at der ikke er frit lejde til at indlevere våben og sprængstof på politistationer.
  